餞李君亮著作守眉山分韻得翠字
作者：樓鑰
朝代：宋

paragraphs: 天下大峨山，雄秀盤厚地。
山雖不在眉，所在擁空翠。
矯矯三蘇公，挹此淑靈氣。
文章垂日星，照映蓋一世。
李侯起廣漢，射策叩丹陛。
褎然出群英，東南藹名字。
來上著作庭，行入甘泉侍。
胡爲把一麾，西歸尋藥市。
吾聞此州俗，秉法更陳義。
厚德坐鎮之，近古翻易治。
君家義槩堂，活人百萬計。
老親懷故山，色養謹承志。
還家萬里餘，赴鎮夕可至。
不作題柱驕，豈有晝繡意。
班班老萊衣，人間真樂事。
忠孝無兩心，出處固一致。
他日上思君，命駕當不俟。
此別諒非久，毋庸摻征袂。